Terġa’ tispikka l-ġenerożità tal-poplu Malti, din id-darba b’ġabra rekord ta’ aktar minn €221,300 waqt il-programm Xarabank fuq Television Malta li fih inġabru fondi għad-Dar tal-Providenza fis-Siġġiewi. Il-programm tal-Ġimgħa filgħaxija laqa’ lil mijiet ta’ personalitajiet popolari minn kampijiet differenti, minn politika, divertiment, sports, ġurnaliżmu u kant. It-trasformazzjoni tagħhom f’karattri differenti li kantaw u żifnu mal-maratona ta’ mużika żgur għenet għal din il-ġabra rekord bil-flus li issa jintużaw għall-ħtiġijiet ta’ din id-dar. Fr Martin Micallef, fisser din il-ġabra bħala turija tal-ġenerożita tal-poplu Malti u Għawdxi li kull darba li jagħmlu din is-sejħa, dejjem ikunu ġenerużi. Il-programm tal-Ġimgħa tista’ tarah fuq is-sit tagħna fis-sezzjoni tal-0n demand.